钦定古今图书集成/方舆汇编/职方典/第1052卷 > 《马山图记》李开芳
## 钦定古今图书集成/方舆汇编/职方典/第1052卷 > 《马山图记》李开芳

予曩耽永春山水，每游必与颜左史范卿俱。尝饮范
卿所酒中，相与溪行，乐而忘返。是时秋霁，青林绛叶，
点缀若绮绘，遂发登山之兴。至云居寺西，夕矣，范卿
曰：“去此十里而遥，有马山，峻绝奇胜，奈险远何？”予跃
然曰：“亡奇耳，有奇咫尺矣。”明发，循山脊，蹑雾露中，日
晏始至。寺僧出迎，相劳苦。寺在绝顶，若冠基，阶外无
馀地，庭中有奇石，萝蔓蒙之。每骤雨，雷自罅中发。下
视环百馀里，千峰万岭，首会脊顾，溪流百道如织，盖
山谷一大观也。次日黧明，与范卿立寺后盘石上，待
日出。环顾缭白萦青，邨聚历历。俄而溪云涌上，初若
甑烟，少选，沈山驾壑，若巨海大泽。巳若霖雨拂于面，
飘飏而去，旋开朗如初。范卿谓予：“乐哉斯游！登天门
观日以临沧溟，望游气吐吞，宁奇是耶？”饭毕，别僧下。
至猿步寺十里，又十里至凤山寺，始从平地行。当其
时，予与范卿俱壮年，不舆不杖，搜奇陟险，无远不至。
至则分韵赋诗。诗虽忘槁景，未尝忘心也。